Økokrim-aksjon mot Funcom

SKØYEN (E24): Økokrim er inne i Funcoms lokaler på Skøyen i Oslo, og de ansatte har blitt sendt hjem for dagen.

HASTET HJEM: Funcom-sjefen hastet ut i parkeringsanlegget under selskapets lokaler onsdag formiddag. Vis mer byoutline Ida Hanstad

Publisert: Oppdatert: 29. januar 2014 12:57 , Publisert: 29. januar 2014 09:50

SISTE: Økokrim har siktet Funcom. Les siste nytt her



De ansatte i Funcom er sendt hjem for dagen, og like før klokken 12 forlot de lokalet.

Det skjer etter at Økokrim i 8-tiden rykket inn i lokalene.

E24s reporter er på stedet, og har vært vitne til aktiv møtevirksomhet i selskapets lokaler på Skøyen i morgentimene i dag. Bilene som er parkert utenfor er registrert på Økokrim.

Personer fra Økokrim har vært og hentet tomme pappesker fra en av bilene sine som står parkert utenfor. Pappeskene blir tatt med inn i bygget og opp i andreetasje i kontorbygget der Funcom holder til.

Onsdag startet handelen på Oslo Børs uten Funcom, etter at aksjen ble pauset - og det uten at det kom noen melding fra selskapet.



Klokken 12.30 åpnet handelen igjen. Følg aksjen her

Vil ikke svare

Økokrim ville onsdag formiddag ikke villet kommentere hva som er bakgrunnen for aksjonen.



- Dette er en type forespørsel som aldri kommenteres fra Økokrims side, sier førstestatsadvokat Hans Christian Koss i Økokrim til E24.

E24 har vært i kontakt med Funcoms administrerende direktør Ole Schreiner. Han vil ikke si noe om hvorfor handelen i Funcom-aksjen er stanset onsdag morgen.

- Det har jeg ingen kommentar til, sier han.

Les også Økokrim sikter Funcom

Han ønsker heller ikke å svare på spørsmål om det pågår en razzia i Funcoms lokaler.

- Det har jeg ingen kommentar til, sier han.

Jobber med børsmelding



- Jeg kan bekrefte at handel med Funcom-aksjen er stanset. Dette i påvente av en melding, sier kommunikasjonsdirektør Per Eikrem hos Oslo Børs.

Han ønsker ikke gi ytterligere kommentarer før meldingen er ute.

På spørsmål om årsaken til stansen er initiert av børsen eller andre, ønsker han ikke svare.

E24 har vært i kontakt med salgssjef i Funcom, Morten Larsen. Han skriver per SMS at «det jobbes med en melding fra selskapet».



På spørsmål om når denne meldingen vil være klar, svarer han «så snart som mulig».

Siste: Børsmeldingen kom rett etter klokken 12.00 onsdag formiddag, og fortalteat Økokrim hadde siktet Funcom

The Secret World



På sensommeren 2012 ringte alarmklokkene hos Oslo Børs, som satte i gang undersøkelser av selskapet.



Undersøkelsene startet som en følge av den dramatiske kursnedgangen forut for - og etter lanseringen av - storsatsingen «The Secret World» 3. juli.

I forkant av kraftige kursfall hadde personer i Funcoms ledelse solgt unna til dels betydelige aksjeposter.



I august 2012 ble det kjent at Finanstilsynet gransket saken.

- Jeg må bare henvise deg til Økokrim, sier seksjonssjef Geir Holen i Finanstilsynet til E24.

- Det jeg lurer på er om saken dere jobbet med i 2012, er oversendt til Økokrim?

- Jeg må dessverre henvise deg videre til Økokrim.

- Jobber dere med denne saken enda?

- Jeg kan ikke kommentere dette, dessverre.

Les også Finanstilsynet og Oslo Børs gransker Funcom-aksjen

Volatil aksje

Funcom har ikke kommet med noen børsmeldinger siden tallene for tredje kvartal ble lagt frem.

I den rapporten kom det frem at omsetningen har halvert seg sammenlignet med året før fra 10,9 til 5,3 millioner dollar.

Resultatet økte likevel fra et tap på 449.000 dollar til et lite overskudd på 108.000 dollar takket være kostnadskutt.

Funcom har i tillegg varslet at omsetningen i fjerde kvartal vil falle ytterligere.

Funcom-aksjen har hittil i år steget 103,44 prosent. Tirsdag stengte aksjen i 5,33 kroner.